El president de la Generalitat, Quim Torra, ha denunciat que l'actitud de "boicot" i la "deslleialtat sistemàtica" de l'estat espanyol perjudiquen el benestar dels ciutadans. Així ho ha manifestat en la seva intervenció inicial de dues hores i 15 minuts en el marc del debat general sobre la 'Catalunya real', a proposta de Cs. En aquest context, ha apel·lat a la responsabilitat els grups parlamentaris per reclamar-los unitat a l'hora de denunciar aquestes "deslleialtats". Torra ha afirmat que un país no pot suportar un dèficit fiscal "permanent" de 11.500 MEUR . Després de la primera intervenció de la portaveu de Cs, Lorena Roldán, Torra ha replicat que la independència és "la manera de resoldre els problemes" i que el camí cap a la independència és "compatible" amb el bon funcionament dels serveis públics.  Torra ha fet referència a algunes de les expressions que ha utilitzat Roldán en la seva intervenció inicial. Concretament, ha lamentat que hagi fet "broma" dient que els membres del Govern "seguiran anant als tribunals". Una expressió que, per a Torra, és de "mal gust". També ha demanat amb to enfadat que "mai més" la portaveu de Cs digui que el president de la Generalitat no té empatia amb algú que té càncer, després que Roldán hagi retret al Govern la situació de les llistes d'espera en sanitat. En la seva intervenció inicial sense límit de temps en què ha desgranat el pla de Govern, Torra ha afirmat que les "complicacions i dificultats" són derivades per una "actitud de boicot de l'Estat que fa massa temps que s'arrossega". I ha fet un llistat d'exemples de la "deslleialtat sistemàtica" que, segons ha dit, afecta negativament els ciutadans catalans. Malgrat aquesta situació, el president català ha fet bandera del funcionament de l'economia catalana i ha destacat "l'esforç ingent" per superar les dificultats que posa l'estat espanyol. En aquest context, ha assegurat que no entén que en temes com el dèficit en inversió i infraestructures pendents no hi hagi unanimitat absoluta al Parlament i ha recordat als grups parlamentaris que això afecta "tots els ciutadans de Catalunya" tot posant d'exemples el corredor mediterrani, el "drama" de rodalies o els accessos al Port de Barcelona. "No he vist mai Cs i PP queixar-se d'aquest dèficit inversor en infraestructures a Catalunya que llasta els resultats econòmics del país", ha lamentat. El president català ha defensat que la independència és" la solució que el Govern ha triat per encarar dificultats i problemes" que, segons ha dit, des de l'autonomia no es poden resoldre. Dirigint-se a Cs, que és el grup que ha impulsat el ple monogràfic, ha lamentat que alguns grups hagin intentat fer entrar en crisi la manera de viure la diversitat. "Hi ha grups que s’han creat per crear discòrdia i polèmica allà on no n’hi havia. Hi ha grups que s’han proposat enfrontar identitats, llengües, cultures i territoris. Hi ha grups que avui treuen profit de generar frustració, enveges, odis i enfrontaments. I aquesta no és la Catalunya real", ha afegit fent referència al títol del debat. Torra ha acabat el seu discurs tornant a fer una crida a la unitat dels grups parlamentaris per fer front a les "deslleialtats". "Reclamo el seu compromís perquè davant les deslleialtats ens posem d'acord en reclamar-les conjuntament. No pot ser que tinguem aquest dèficit fiscal, els dèficits en infraestructures que tenim i que la tercera addicional l'aprovin segons bufa el vent", s'ha queixat. En aquest sentit, ha apel·lat a la responsabilitat que tenen els partits amb els ciutadans ja que, segons ha dit, les deslleialtats són un "llast" per a l'economia catalana.

Summary: Torra reclama unitat al partits per denunciar la "deslleialtat sistemàtica" de l'Estat


La institució destaca que amb els ajuts a les guarderies municipals es vol contribuir al seu sosteniment econòmic i afavorir l'accés a tots els infants ACN Barcelona.-La darrera junta de govern de la Diputació de Barcelona ha aprovat les convocatòries de subvencions per al finançament de les llars d'infants de titularitat municipal per un import de 13,3 milions d'euros i de les de titularitat privada d’iniciativa social per un valor total d’1,5 milions d'euros per al curs 2018-2019, segons ha informat aquest dilluns la Diputació de Barcelona. La convocatòria de les escoles bressol de titularitat municipal vol contribuir al seu sosteniment econòmic i afavorir-ne l'accés a tots els infants, promovent l’atenció a la diversitat, i l’escolarització equilibrada en condicions d’igualtat, inclusió i equitat, segons ha subratllat la institució. El suport de la corporació també vol reconèixer l’esforç econòmic que realitzen els ajuntament per mantenir actiu el servei d’escola bressol, "que per la seva importància social i educativa cal continuar oferint a la ciutadania en les millors condicions possibles". Podran ser beneficiaris dels ajuts tots els ajuntaments i les entitats municipals descentralitzades de la demarcació de Barcelona de menys de 300.000 habitants, que siguin titulars o que gestionin llars d’infants. S’inclouen els municipis que ofereixen serveis d’escolarització en el marc del Pla experimental de primer cicle d’educació infantil en escoles rurals. El termini de presentació de les sol·licituds començarà l’endemà de la publicació de la convocatòria al Butlletí Oficial de la Província de Barcelona i finalitzarà el 19 de setembre. La Diputació subratlla que l’atenció als infants de 0 a 3 anys i a les seves famílies és un àmbit clau de les polítiques educatives locals, i les escoles bressol municipals esdevenen una peça bàsica d’aquestes polítiques per als ajuntaments i la Diputació de Barcelona. Així, les llars d'infants han esdevingut un recurs bàsic de les polítiques d’atenció a les famílies, ja que faciliten la conciliació de la vida laboral i familiar i aporten un component educatiu que permet el desenvolupament ple de l’infant, segons indica la Diputació. La institució també remarca que el mapa d’escoles bressol municipals a la demarcació de Barcelona ha crescut i s’ha consolidat en els darrers anys gràcies al compromís dels ajuntaments i la Diputació de Barcelona per garantir els serveis i la qualitat de l’educació de la primera infància. En aquest sentit, recorda que el passat mes de maig la Diputació va constituir la Xarxa d’Escoles Bressol Municipals, que aplega prop de 400 escoles de 235 municipis. Entre el 2016 i 2018 la Diputació de Barcelona ha aportat més de 24 milions d’euros a finançar les Escoles Bressol Municipals, xifra que suposa 1.043 euros per plaça, el 23% de la despesa corrent total per alumne del servei d’escola bressol municipal. En relació a la convocatòria de subvencions destinades al suport de les escoles bressol de titularitat privada d’iniciativa social, els ajuts es destinaran íntegrament a reduir les quotes d’escolarització dels alumnes d’acord amb la condició de necessitat social d’interès general, i amb la voluntat de millorar l’educació, lluitar contra la pobresa i l’exclusió social, i atendre la infància en risc. El termini de presentació també finalitza el 19 de setembre. Per tal d’informar-los de la convocatòria, divendres passat el diputat d’Educació, Rafael Homet, va mantenir una reunió amb la presidenta i la secretària de la Coordinadora d’escoles bressol de Catalunya, Montse Fernández i Pilar Cugota, la vicepresidenta de l’Associació catalana de llars d’infants, Magda Mas, i el gerent de l’Associació Llars Infants de Catalunya, Jordi Fibla.

Summary: La Diputació de Barcelona finançarà les llars d'infants de la demarcació amb prop de 15 MEUR per al curs 2018-2019


El tall ha durat mitja hora i TMB no ha arribat a posar en marxa el servei alternatiu per carretera ACN Barcelona.-El servei de metro de la línia 2 entre Passeig de Gràcia i Sagrada Família ha quedat restablert aquest dimarts a la tarda quan passaven tres minuts de tres quarts de cinc de la tarda, segons ha informat Transports Metropolitans de Barcelona. La circulació havia quedat interrompuda a un quart de cinc de la tarda per causes alienes a la companyia. TMB ja havia preparat el servei alternatiu de bus per cobrir el trajecte en les estacions afectades per la interrupció de la circulació, tot i que finalment no ha calgut activar-lo. Mentrestant, la línia 2 ha funcionat parcialment entre Paral·lel i Passeig de Gràcia i entre Sagrada i Badalona Pompeu Fabra.

Summary: ACTUALIZACIÓ:Restablert el servei de metro entre Passeig de Gràcia i Sagrada Família de la línia 2


L'alcaldable del PP, Josep Bou, ha descartat aquest divendres donar suport a la candidata de BComú, Ada Colau, i al d'ERC, Ernest Maragall, perquè liderin el pròxim govern de Barcelona. Bou ha remarcat que cap dels dos alcaldables li semblen una bona opció, però ha assegurat que està disposat a seure a parlar amb els comuns si "abandonen l'altaveu del procés separatista". "Colau no, però algú del seu partit, estem disposats a parlar-ho", ha assegurat Bou durant la roda de premsa de valoració dels resultats de les eleccions després que el dimecres es confirmés que el PP manté els dos regidors aconseguits als comicis del 26 de maig. El candidat del PP ha subratllat que estan disposats a arribar a acords, però no a donar "xecs en blanc" perquè no té "clar" que s'hagin de "regalar vots a canvi de res". Pel que fa a l'oferta del candidat Manuel Valls de donar suport a la investidura de Colau "sense condicions" perquè Maragall no sigui alcalde, Bou ha dit que entén el "gest", però que no és la seva "opció" perquè no vol ni donar "xecs en blanc" ni Colau com a alcaldessa. "No volem ni un alcalde separatista ni quatre anys més de Colau", ha dit l'alcaldable del PP, que ha subratllat que Colau "no és menys dolenta" que Maragall.   Celebra mantenir els dos regidors a l'Ajuntament Acompanyat del número dos i tres de la llista del PP, Óscar Ramírez i Inma Delgado, Bou ha celebrat haver aturat els "atacs" d'ERC i que el PP mantingui els dos regidors a l'Ajuntament, un fet que ha considerat "molt important" perquè permet que hi hagi "més regidors constitucionalistes que separatistes" al consistori. "La capitalitat de la República està molt lluny", ha remarcat. Amb tot, ha reconegut que els populars no són "aritmèticament imprescindibles" al nou consistori.   El candidat del PP ha dit que a l'Ajuntament mantindran una "oposició frontal" contra l'independentisme, que ha dit que és "l'enemic" de Barcelona. És per aquest motiu que ha anunciat que la primera mesura del partit a l'Ajuntament serà proposar la restitució del bust del rei al consistori. "No és possible que el cap de l'Estat no estigui present al segon ajuntament d'Espanya", ha insistit.

Summary: Bou descarta donar suport a Colau però no a un altre candidat de BComú si "abandonen l'altaveu del procés separatista"


L'Arxiu Municipal de Tarragona ha digitalitzat més de 3.000 plànols dels segles XIX i XX, la majoria del propi fons municipal, però també d'altres fons com el de l'emblemàtica Fàbrica de Tabacs que hi va haver a la ciutat. Després de la corresponent digitalització que assegura la preservació d'aquests documents de gran format, s'han seleccionat 154 plànols per oferir una mostra de tot aquest conjunt al web municipal. En concret, 116 plànols corresponen a edificis públics de la ciutat, tant d'obres executades com d'altres que mai es van executar, i 38 dibuixos o plànols més que formen part de projectes relacionats amb el mobiliari urbà, els monuments i els vehicles municipals. Des del web de l'arxiu, es poden visualitzar els plànols originals d'edificis que encara es conserven com l'escorxador, el mercat central, la quinta de sant Rafael o el col·legi de les Teresianes. També d'altres que ja no formen part de l'espai urbà, com l'Escola d'Art o el cafè bar del Passeig de les Palmeres. I d'altres que mai es van arribar a construir com el Cinema Mundial o l'Escola de Comerç del carrer Smith. D'altra banda, en relació als monuments i el mobiliari urbà es pot veure, entre d'altres, els projectes del monument a Roger de Llúria, els quioscos de la Rambla o els models de cotxes de bombers d'inicis del segle XX. Aquesta selecció de plànols s'afegeix a les 33.650 fotografies accessibles a través del web de l'arxiu, de manera que es pot veure una part del fons disponible en aquest equipament cultural que s'encarrega de gestionar, custodiar i difondre el patrimoni documental de la ciutat de Tarragona. A més del fons generat per l'Ajuntament de Tarragona, custodia 32 fons i 11 col·leccions documentals, des dels pergamins fins als documents electrònics. Representen més de 8 quilòmetres lineals de documentació, que comprèn un període que va des del segle XII fins al segle XXI.

Summary: L'Arxiu de Tarragona digitalitza és de 3.000 plànols dels segles XIX i XX


L'exconsellera d'Educació de la Generalitat Clara Ponsatí ha considerat que el projecte de nou partit polític que impulsa Carles Puigdemont, probablement a l'entorn de Junts per Catalunya, “està molt obert”, i ha assegurat que “amb tan poca informació” és “normal” que ella no hi participi. En una entrevista a 'Vilaweb', Ponsatí ha afegit que tampoc se sent “especialment necessitada” de tenir un partit, atesa la feina que fa al Parlament Europeu com a eurodiputada o al Consell per la República. En tot cas, sí ha considerat “una evidència” que la política catalana “necessita una endreça”, i ha confiat que el partit de Puigdemont respongui a objectius “no electoralistes” i ajudi a aconseguir “la república que no vam fer”. (Aquesta notícia substitueix la publicada a les 20.43 h que incloïa un error en la transcripció d'una de les declaracions de l'exconsellera Ponsatí, i que ja ha estat esmenada degudament) Precisament, sobre aquest projecte polític, Ponsatí ha afirmat que el que fan els exiliats i els líders polítics independentistes presos és “molt important”, però “no portarà a la república”. Al seu parer, la república “s'ha de fer als carrers de Barcelona i a les autopistes del Maresme”.

Summary: ANUL·LA L'ANTERIOR:Ponsatí creu que el projecte de Puigdemont “està molt obert” i afirma que no té necessitat d'estar en un partit


Els investigadors han identificat l'home trobat mort al pantà de Boadella (Alt Empordà) el 24 de novembre passat. Segons ha avançat El Punt Avui i ha confirmat l'ACN, es tracta d'un home de nacionalitat russa, de 55 anys i que, segons consta a la denúncia interposada per la seva família, va desaparèixer a Llinars del Vallès (Vallès Oriental). L'autòpsia va confirmar que l'home va morir de manera violenta a conseqüència d'una pallissa. El cadàver tenia múltiples cops i contusions, sobretot a la zona del cap, alguns dels quals eren mortals. La Divisió d'Investigació Criminal (DIC) dels Mossos d'Esquadra a Girona tenen oberta la investigació per intentar identificar l'autor o autors del crim.

Summary: L'home trobat mort al pantà de Boadella és un rus desaparegut a Llinars del Vallès


Un centenar de persones, representant pagesos i ramaders, han tornat a tallar aquest diumenge, de forma intermitent, la carretera C-12 a Flix. Els afectats per l'incendi de la Ribera d'Ebre, el Segrià i les Garrigues es mostren indignats i decebuts per les primeres mesures que va anunciar, des de Flix, dimecres, la consellera Teresa Jordà. No entenen que es destinin fins a 2,5 MEUR a netejar el bosc cremat i no s'hagin previst ajuts directes per a reparar els danys més urgents de les explotacions. A peu de carretera han anunciat que faran també una marxa lenta fins a la seu de la Conselleria d'Agricultura, a Barcelona, el 14 d'agost i no descarten seguir tallant setmanalment la carretera.  Des de les sis de la tarda, durant una hora i mitja i amb pas de trànsit cada quart d'hora aproximadament, un centenar de pagesos, ramaders i veïns afectats per l'incendi en aquesta zona de la Ribera d'Ebre i el sud de Ponent han tornat a tallar la carretera C-12 per fer sentir les seves reclamacions. A la concentració hi han participat alcaldes i representants municipals dels pobles de Ponent on va cremar el foc però cap de la Ribera d'Ebre. L'alcalde de Bovera, Òscar Acero, ha argumentat que rebutja seguir negociant. "Ja hem parlat prou, la consellera haurà anat de vacances i nosaltres ens quedem parlant i parlant. No volem fer reunió sobre reunió i no aclarir res", ha dit. Acero ha insistit en què es proposi un "pla de xoc ràpid" per recuperar els cultius d'olivera que han perdut ja que el temps apressa. Els municipis afectats per l'incendi han quedat perplexos davant l'anunci de la consellera d'Agricultura d'invertir fins a 2,5 milions d'euros per netejar aquest mes d'agost el bosc cremat i que als pagesos només se'ls hagin ofert 5 milions d'euros en crèdits tous. "Fa riure, no donen suport a l'agricultura. Les subvencions en quatre anys han baixat un 40% i tot són històries. El desprestigi al territori no es pot aguantar", ha lamentat el tinent d'alcalde de Maials, Joan Segura. "Netejarem els boscos i farem camins per què hi passi qui? Si al final quedarà abandonat igual. Si tenim mil hectàrees de cultius abandonades, en tindrem tres mil o quatre mil més. És un error històric. No n'entenen, la veritat", ha criticat Segura.  Des dels sindicats agraris insisteixen que no han sortit a protestar en contra la Conselleria si no per ajudar-la a pressionar el Govern perquè hi hagi més partides per als pagesos afectats pel foc. "Que vinguin a parlar directament amb els damnificats i abans que crèdits tous han de proposar una fase d'ajuda directa. Els propietaris afectats s'ho mereixen", ha reclamat Pere Roqué, president d'Asaja a Lleida. Posposar aquestes converses al setembre no té cabuda per als agricultors, que no entenen de períodes de descans. "El pagès ha de regar, quan veu les oliveres i els ametllers cremats ho ha de netejar. Aquesta despesa ja l'està fent i l'administració ho ha de compensar i hi ha maneres per fer-ho". Roqué proposa que es destini una part petita del pressupost de cada Departament per evitar noves protestes. "Sinó, ens tornarem a trobar", ha advertit. De fet ja han anunciat una marxa lenta per l'autopista A-2 fins a la seu de la Conselleria d'Agricultura el 14 d'agost. Dimecres, en una nova assemblea, decidiran si mantenen també els talls de carretera els diumenges per la tarda perquè insisteixen que les accions que puguin fer-se a la tardor ja arribaran tard.

Summary: Els pagesos afectats pel foc de la Ribera d'Ebre augmenten les protestes per reclamar ajuts a fons perdut


El jurat del Premi Internacional de Novel·la Negra l'H Confidencial, dotat amb 12.000 euros, ha decidit declarar desert el guardó de l'edició d'enguany en considerar que cap dels 62 originals rebuts té el valor literari necessari. Amb aquesta decisió, l'organització del premi ha volgut "ser lleial" al seu públic, als lectors i als autors guanyadors d'edicions anteriors. També ha agraït als participants l'enviament dels originals i l'interès mostrat i ha anunciat la propera convocatòria de l'edició de 2019. En aquesta edició s’havien presentat un total de 62 originals, 13 novel·les procedents de Catalunya, 38 de la resta de l'Estat, una de França i 10 de diversos països llatinoamericans (l’Argentina, Mèxic, Colòmbia, Perú i Veneçuela).

Summary: El Premi Internacional de Novel·la Negra de l'Hospitalet 2018 queda desert


La líder de C's a Catalunya, Inés Arrimadas, ha pronosticat aquest dilluns que el Govern "no tindrà més remei" que convocar eleccions "d'aquí poc" perquè es troba en un "carreró sense sortida". "Es percep clarament el final de cicle. Hem d'aprofitar el 2017 per recuperar el seny a Catalunya", ha afirmat. En aquesta línia, ha afegit que C's està "preparat" per una nova contesa electoral i ha reivindicat la seva formació com l'"alternativa" a l'executiu de Carles Puigdemont. En roda de premsa i al·ludint a unes declaracions de Neus Munté, Arrimadas ha lamentat que l'"única prioritat" del Govern sigui "repetir el 9-N". A més, ha criticat que el PDeCAT pretengui "recuperar" Artur Mas per "tornar a parlar del mateix".

Summary: Arrimadas: "El Govern no tindrà més remei que convocar eleccions d'aquí poc, es percep el final de cicle"


Els Agents Rurals van interceptar la setmana passada quatre pescadors furtius francesos pescant il·legalment a l'embassament de Sant Antoni, al terme municipal de Salàs de Pallars (Pallars Jussà). Els pescadors utilitzaven com a esquer peix viu, pràctica totalment prohibida pel risc que comporta d'introducció d'espècies invasores. Es dóna el cas que dos dels pescadors ja van ser denunciats pels mateixos fets el dia 29 de gener d'enguany al mateix lloc, per la qual cosa estan pendents de judici per un delicte contra la protecció de la fauna. Aquests pescadors s'enfronten a penes que van dels 6 a 24 mesos de multa i fins a 3 anys d'inhabilitació. El material confiscat (estris de pesca) està valorat en més de 15.000 euros, sense comptar el preu dels peixos, que els furtius venen presumptament al mercat francès. En el cas del mes de gener, també eren quatre pescadors francesos i se'ls van poder localitzar els peixos invasors dins d'un dipòsit amb sistema d'aireig a l'aigua per mantenir-los vius. Aquesta situació es va poder detectar quan l'embarcació va arribar a la vora de l'embassament en acabar de pescar.   Ara, aquests ciutadans francesos han canviat una mica el modus operandi, i, un cop acabada l'activitat de pesca i encara dins de l'embassament, es van desfer dels peixos invasors alliberant-los a l'embassament a fi de no deixar-ne proves. En el moment de desfer-se dels peixos, aquests ciutadans francesos no sabien que els agents rurals els estaven observant des de la vora amb telescopi de 65 augments, i, per tant, en van poder ser testimonis. Els pescadors, quan van arribar a la vora, duien les canyes equipades amb esquer autoritzat, però en l'examen posterior dels peixos morts es va poder observar que alguns s'utilitzaven per atraure els peixos de l'aigua.   Un cop fetes les corresponents denúncies als quatre pescadors, es van comissar tots els estris utilitzats per cometre les infraccions. En total, es van interceptar les canyes amb rodet, els vivers, les caixes amb material de pesca, els sonars utilitzats per a localitzar el peixos i 40 lucioperques i 11 perques americanes (black-bass) amb un total d'uns 70 quilos de peix. El material està valorat en més de 15.000 euros, sense comptar el preu dels peixos, que els furtius venen presumptament al mercat francès.   Les infraccions comeses pels pescadors estan catalogades com a greus per la Llei d'ordenació sostenible de la pesca en aigües continentals de Catalunya. Les multes van dels 601 als 6.000 euros a cada pescador. La mateixa Llei preveu com a agreujants els casos de reincidència o afectació greu al medi, i aconsella de multar amb el màxim previst.

Summary: Els Agents Rurals denuncien quatre pescadors francesos per pescar de manera furtiva


El govern municipal vol reordenar el districte de Ciutat Vella amb la intenció de posar "el vianant el centre". Així ho ha expressat la regidora de Ciutat Vella, Gala Pin, que ha presentat aquest dilluns el Pla de Mobilitat del districte 2018-2023. Els plans contemplen la reducció del trànsit de pas del vehicle privat, les actuacions per facilitar la càrrega i descàrrega en un horari de migdia, l'impediment d'anar en bicicleta al Gòtic Nord de 12.30 a 20.00, el canvi de sentit d'alguns carrers per facilitar la sortida del barri, i la "pacificació" de La Rambla i Via Laietana. Aquestes són algunes de les 170 mesures que s'implementaran de forma progressiva fins al 2015,  en l'intent d'ordenar una zona que rep el 18,3% dels desplaçaments a peu de la ciutat i que té el doble de llicències d'activitat econòmica que els altres barris, tot concentrat en només el 4% de la superfície de Barcelona.  El pla de mobilitat parteix de la premissa per "garantir la mobilitat" no només cal intervenir en l'espai públic sinó que també cal gestionar el temps. Per això, el consistori ha establert quatre franges horàries de regulació de matí, de migdia, de tarda i de nit. A primera hora, cal preservar els desplaçaments relacionats amb activitat laboral i escolar; al migdia es reservarà a les tasques de distribució de la càrrega i descàrrega; fins a darrera hora de la tarda es preservaran els desplaçaments veïnals i de visitants; i a la nit, flexibilitat i una major percepció de seguretat.  Per tal d'incrementar un 10% les zones destinades a vianants en un districte amb 600.000 diaris desplaçaments a peu diaris, l'Ajuntament promourà la transformació de carrers, actuant en voreres i calçades, la millora d'itineraris d'accés a equipaments i el reforçament de la senyalització de la xarxa preferent del districte.  Reduir el trànsit de pas  Actualment, la meitat de cotxes i motos que circulen per Ciutat Vella ho fan de pas, és a dir, són vehicles que circulen pel districte per arribar una altra destinació. Per a fer-ho, proposa un model de gestió intel·ligent del trànsit que controli la mobilitat privada a partir de càmeres que llegeixen matrícules, discriminant el tipus d'usuari (resident, comerciant, autoritzat, serveis i aparcaments) en funció del temps. Aquestes accions s'iniciarien a partir de l'any 2021 i de manera progressiva, ja que "cal desenvolupar l'aplicatiu" que pugui dur-ho a terme  "En un districte amb una morfologia urbana molt complexa i molt més densa que a la resta de la ciutat, si volem millorar els itineraris a peu pels visitants i residents necessitem deixar de tenir transit de pas per les vies del districte", ha dit Pin que també ha explicat que la gent que vingui amb una finalitat al districte d'estacionar als pàrquings.  "A la pràctica si véns a fer coses a Ciutat Vella, canviaran poques coses, el que sí que canviarà és el transit de pas", ha continuat.  Per esponjar la circulació, s'estudia promoure canvis de sentit en carrers com el tram més proper al centre de Nou de la Rambla, Joaquim Costa o Méndez Nuñez. Per tal de reduir un 30% la motorització del districte, que actualment és de 211 turismes per cada 1.000 habitants, el pla també potencia l'aparcament fora de la via pública. En aquest sentit, es vol traspassar un 20% de places de motos a la calçada cap a aparcaments, convertir gradualment les zones blaves en zones de càrrega i descàrrega i habilitar un percentatge de places d'aparcament exclusives per a residents.  La gran densitat d'activitat comercial del districte comporta una major quantitat de lliuraments de mercaderies. El Pla presentat aquest dilluns pretén impulsar un canvi de model del sistema tradicional cap a un sistema més sostenible, canviant l'horari d'entrega del matí al migdia i apostant per vehicles de mobilitat tova d'impuls humà, anomenats cargobikes. 8 kilòmetres més de carrils bici i prohibició de les bicicletes al Gótic Nord Un dels "principals reptes" per Pin del Pla de Mobilitat és aconseguir que la bicicleta "esdevingui el principal sistema de transport privat" a través de la generació d'una xarxa contínua de carrils bicicleta i vies ciclables, amb un carril bici en doble sentit que tanqui el perímetre del districte, per exemple. Els plans contemplen que es dupliqui l'actual xarxa de 7,7 km a 15.  A més dels itineraris, el consistori prohibirà la circulació de bicicletes pel Gòtic Nord de 12.30 a 20.00. Per posar ordre a la xarxa ciclable, es vol incrementar un 5% l'oferta d'estacions Bicing i incrementar en un 35% més de places d'aparcament de bicicletes al carrer, passant dels 444 actuals als 599 a la finalització del pla.   Els nous ginys coneguts com a Vehicles de Mobilitat Personal (VHP) per moure's per la ciutat s'hauran de desplaçar a la xarxa de carrils i itineraris autoritzats. El consistori estudia limitar-ne el seu ús a les zones de màxima concentració de vianants.  D'altra banda i per potenciar el transport públic, es portarà a terme les últimes etapes del desplegament de la xarxa ortogonal d'autobús, es millorarà la cobertura del bus de barri i s'implementaran parades més petites d'autocars discrecionals turístics que no entri en conflicte amb el teixit residencial existent. S'estudia que algunes parades com la del carrer Trafalgar siguin d'ús exclusiu per escoles i entitats que treballen amb nens i gent gran.  Tots aquests canvis a més de millorar la mobilitat del districte tenen per objectiu, a més, reduir els nivells actuals de contaminació acústica i per PM10 i NOX. Aquest nou model de mobilitat comptarà amb un pressupost de 82,6 milions i no afectarà les zones perimetrals, és a dir, les Rondes, el Passeig Colon, Pelai i Plaça Catalunya, "perquè la morfologia és molt diferent", ha dit Pin. La majoria dels canvis proposats no s'implementaran fins a 2020-2021.

Summary: Barcelona proposa impedir el trànsit de pas del vehicle privat a Ciutat Vella segons el nou Pla de Mobilitat


La CUP-Capgirem Barcelona ha celebrat el seu acte central sobre gentrificació davant del Mercat de Sant Antoni, tot alertant que aquest podria convertir-se en la "nova Boqueria" si l'ajuntament no aplica les polítiques necessàries per evitar-ho. La regidora Eulàlia Reguant, veïna del barri, ha explicat que el 30% de la població de Sant Antoni ha arribat els darrers cinc anys, fet que s'explica per la remodelació del mercat i el projecte de la superilla. La formació anticapitalista ha detallat algunes de les seves propostes per evitar l'expulsió dels veïns per la pujada en el preu de l'habitatge i protegir el comerç local, com multar els grans tenidors amb pisos buits, congelar la construcció de grans superfícies i donar suport legal a les associacions de veïns que fan front als desnonaments.  "El Mercat de Sant Antoni és un dels elements de transformació més grans aquests darrers anys a la ciutat de Barcelona, que alhora posa al centre el debat sobre la gentrificació i els efectes de la turistificació de la ciutat", ha assegurat Reguant. La regidora ha comparat el procés que viu actualment el barri amb el que va tenir lloc al Raval arran dels Jocs Olímpics del 1992. "Les veïnes del Raval gairebé ja no van a comprar a la Boqueria. De fet, Sant Antoni s'ha convertit en el mercat per als habitants del Raval, Sant Antoni i el Poble Sec", ha assegurat Reguant, tot alertant del risc que "els turistes l'ocupin" i els veïns es quedin sense el seu "mercat de referència". Reguant ha qualificat la gentrificació de fenomen "transversal" i ha adés que "no hi ha una sola política que eviti l'expulsió de les veïnes". Les principals propostes de la CUP-Capgirem Barcelona per combatre el fenomen de la gentrificació, segons Reguant, passen per garantir el dret a l'habitatge i penalitzar els grans propietaris de pisos buits: "L'ajuntament ha començat a posar multes a fons voltor, ho pot estendre als grans tenidors". La regidora també ha reivindicat la lluita veïnal i ha explicat que, fruït de l'increment en els preus dels lloguers, hi ha hagut "14 blocs en lluita" que s'han organitzat per evitar desnonaments. Reguant ha demanat al consistori que ofereixi suport jurídic als grups de veïns que s'organitzen per frenar desnonaments.  La CUP també ha posat sobre la taula els efectes que la gentrificació té en el comerç local, ha lamentat la pèrdua de comerços històrics al barri per culpa de l'augment del preu del lloguer, i ha proposat reduir o fins i tot congelar els permisos per a la construcció de grans superfícies. "Hem de posar al centre el respecte a la sobirania alimentària, el respecte als paradistes, per tal que els mercats siguin per a les veïnes i no per a les turistes", ha assegurat Reguant.

Summary: La CUP alerta de la gentrificació a Sant Antoni: "El mercat  pot convertir-se en la nova Boqueria"


Barcelona tindrà un festival de teatre en llengua francesa a partir de febrer de 2017, un certamen que vol ajudar a descobrir obres de teatre contemporani en aquest idioma, així com els seus autors, directors, intèrprets i altres agents de l’escena francòfona. El Festival de teatre en francès de Barcelona neix amb la voluntat d’esdevenir una cita internacional que afavoreixi les trobades artístiques entre el sector i impulsi la generació d’accions conjuntes, com ara les coproduccions. La primera edició se celebrarà de l’1 al 12 de febrer de l'any que ve en diverses sales i institucions de la capital catalana, entre les quals s’hi troben l’Institut del Teatre, l’Institut Français, la Sala Beckett i l’Almeria Teatre. El festival s’obre a la creació escènica de tots els països que parlen en francès com són França (amb els territoris d’ultramar), Bèlgica, Suïssa, el Quebec i l’Àfrica i ha escollit Barcelona com a seu pel seu paper avantguardista en diferents àmbits, també i sobretot en el cultural, on destaca pel seu cultiu artístic. La programació La programació del primer Festival de Theatre en Français de Barcelone estarà conformada per una desena d’espectacles en francès seleccionats per la seva qualitat i capacitat d’abordar temes socials de caràcter transversal i universal amb l’objectiu d’incentivar la reflexió i l’intercanvi. Entre aquestes, es representarà ‘A mon âge je me cache encore pour fumer’ de Rayhana i ‘Le Porteur d'histoire’ escrita i dirigida per Alexi Michalik. El cartell complet es presentarà properament i es posaran les entrades a la venda. Els muntatges incorporaran subtítols per tal de facilitar-ne la comprensió al públic. També s’oferiran lectures dramatitzades per tal visualitzar l’autoria dramatúrgica i facilitar el camí cap als escenaris de nous textos teatrals. Les lectures es faran tant en francès, com en català i castellà. La traducció i adaptació d'espectacles, temàtica de la primera edició A més, s’organitzaran trobades i taules rodones obertes al públic amb les companyies i altres professionals que participen al festival. Cada any giraran entorn d’una temàtica diferent i, en la seva primera edició, tractaran sobre la traducció i adaptació dels espectacles teatrals amb especialistes en la matèria com Sergi Belbel, que dóna suport al festival. La creació del Festival de teatre en francès de Barcelona és una iniciativa de Mathilde Mottier i François Vila, directors de la companyia Mise en Lumière (París).

Summary: Neix el primer Festival de teatre en francès de Barcelona


El Govern britànic ha fet públic aquest dijous l'anomenat 'Llibre blanc del 'Brexit'. El document, presentat pel ministre del 'Brexit', David Davis a la Cambra dels Comuns, estableix els 12 punts que hauran de definir l'estratègia negociadora amb Brussel·les i garantir "un acord que funcioni pel conjunt del país" però que "sigui positiu també pel conjunt de la UE". Entre les condicions del 'Llibre blanc' hi ha la sortida del Regne Unit del mercat únic i la unió duanera, la fi de la lliure circulació de persones a canvi d'un major control de la immigració, mantenir la zona lliure de passaport amb Irlanda i el compromís de seguir cooperant en temes d'abast internacional com la lluita antiterrorista.

Summary: El Govern britànic fa pública l'estratègia negociadora per sortir de la UE


El Consell Comarcal del Pallars Sobirà ha entregat aquest dimarts els certificats del programa formatiu del projecte 'Activa’t' a 15 joves, en els àmbits de la transformació agroalimentària de productes locals del Pirineu i Serveis Turístics de Muntanya. El programa ha comptat amb 25 sessions, en la qual els participants han tingut l'oportunitat de definir el seu projecte professional i han reforçat les seves competències transversals i específiques en relació amb aquest projecte. Tots els joves han realitzat pràctiques a empreses de la zona i un 40% ja ha trobat feina. Els joves ocupats ho fan amb contractes temporals en una època tradicionalment més favorable a la inserció. Des del Consell es confia que aquests llocs de feina puguin tenir continuïtat.  El president del Consell Comarcal del Pallars Sobirà, Carles Isús, ha explicat que l'objectiu ha estat formar els joves en sector vinculats al territori i d'aquesta manera afavorir l'arrelament. El programa, que de moment presenta uns bons resultats d'acord als objectius previstos, és una iniciativa del Consell Comarcal del Pallars Sobirà en col·laboració amb Montanyanes i EduXarxa i finançat pel Servei Públic d'Ocupació de Catalunya i el Fons Social Europeu en el marc de la Iniciativa d'Ocupació Juvenil.

Summary: Un 40% dels joves del programa formatiu 'Activa't' del Pallars Sobirà ja han trobat feina


El grup dels Verds/ALE ha reclamat aquest dijous al president del Parlament Europeu, David Sassoli, que "faci complir" la sentència del Tribunal de Justícia de la Unió Europea (TJUE) sobre la immunitat d'Oriol Junqueras. "Demanem a Sassoli que faci complir la decisió del TJUE per protegir els drets d'un membre electe d'aquesta cambra i garantir la protecció de la seva immunitat per exercir el seu mandat", ha dit la co-líder del grup, Ska Keller, a través d'un comunicat en el que apunta que "l'Eurocambra és l'òrgan competent per defensar la immunitat" de Junqueras. "La implementació d'aquesta sentència és essencial per protegir els drets de Junqueras, però també per protegir el funcionament i la independència del Parlament Europeu", ha argumentat Keller.

Summary: Els Verds/ALE reclamen a Sassoli que "faci complir" la sentència del TJUE sobre Junqueras per "protegir la seva immunitat"


L'Autoritat Catalana de la Competència (ACCO) ha impugnat el reglament de l'Àrea Metropolitana de Barcelona que imposa als vehicles de lloguer amb conductor de fins a nou places (VTC) un termini mínim de precontractació de 60 minuts davant del Tribunal Superior de Justícia de Catalunya (TSJC).  En un comunicat, l'organisme denuncia que de la normativa, que havia d'entrar en vigor aquest dilluns però va ser suspesa cautelarment pel TSJC, "se'n deriven obstacles al manteniment d'una competència efectiva en els mercats". Segons han dit, el reglament introdueix "una greu ineficiència" en la prestació del servei VTC a l'AMB i és contrari al règim transitori de quatre anys que el Ministeri de Foment va declarar el 2018. Per aquests motius, juntament amb la interposició del recurs contenciós administratiu, l'ACCO en demana la suspensió cautelar.

Summary: Competència impugna davant el TSJC el reglament de l'AMB que imposa una precontractació de 60 minuts pels VTC


El ple de l'Ajuntament de Manresa ha aprovat aquest dimecres en una sessió extraordinària i urgent una moció per rebutjar l'aplicació de l'article 155 de la constitució espanyola. El text s'ha aprovat amb els vots a favor dels regidors de CiU, ERC, CUP, i Democràcia Municipal, però no ha comptat amb el suport del PSC, que s'ha abstingut, ni de Ciutadans, que hi ha votat en contra. Els socialistes han presentat una esmena de substitució que cap grup municipal ha acceptat, ni tan sols Ciutadans, qui els ha recriminat que rebutgin l'article 155 quan el seu partit ha donat suport a totes les mesures. El portaveu socialista, Felipe González, ha lamentat que la moció no s'hagi pogut aprovar per punts, tal com s'ha fet a d'altres ajuntaments i ha insistit en el seu rebuig al 155. "Ens hem hagut d'abstenir perquè estem en contra del primer punt de la moció, que demana acceptar els resultats de l'1-O", ha aclarit.  La sala de plens de l'Ajuntament de Manresa ha debatut aquest matí la moció de rebuig a l'article 155 i a la suspensió de l'autonomia de Catalunya. Ho ha fet a primera hora del matí, a un quart de deu i, malgrat això, la sala de plens s'ha omplert de ciutadans que no s'han volgut perdre la cita.  La moció ha tirat endavant amb els vots a favor de CiU, ERC, CUP i Democràcia Municipal. De la seva banda, els socialistes s'han abstingut i els dos regidors de Ciutadans hi han votat en contra.  De fet, els socialistes havien presentat una esmena de substitució a la moció en la qual es rebutjava l'aplicació de l'article 155. Tanmateix, el text també instava el Govern a retornar a la legalitat, i reclamava la celebració d'eleccions autonòmiques. L'esmena no ha rebut el suport de cap força política. La portaveu de CDC, Àuria Caus, ha explicat que el seu grup ha votat en contra perquè "considerem que nedar entre dues aigües s'aguanta un cert temps, però al final s'acaba perdent la credibilitat". Caus considera que els socialistes estan sent "còmplices" de la situació que viu el país, i els ha recordat que "ara no són moments de sí per no, o no però sí".  ERC també ha votat en contra de l'esmena de substitució del PSC, i s'ha mostrat en contra de la convocatòria d'unes noves eleccions perquè "no hi ha cap garantia que s'acceptin els resultats i ja n'estem farts". "El PSOE s'ha allitat amb una bèstia, i allitar-se amb una bèstia hi ha el perill que se'l mengi. Qui juga amb foc es crema i, en aquest cas, el PSOE s'ha cremat", ha apuntat el portaveu d'ERC, Marc Aloy.  de la seva banda, la CUP ha interpel·lat el PSC "perquè creiem que encara us podeu sumar al bloc democràtic". Ciutadans tampoc ha votat a favor de l'esmena de substitució socialista i ha recriminat al PSC "la falta de coherència", ja que el seu partit dóna suport a totes aquestes mesures.  Felipe Gonzàlez, PSC: "Ni 155 ni DUI" El portaveu dels socialistes, Felipe Gonzàlez, ha lamentat que la Junta de Portaveus, que s'ha celebrat un quart d'hora abans del ple, no hagi acceptat que la moció s'aprovés per punts tal com s'ha fet a d'altres ajuntaments com és el cas d'Igualada. Això, segons ha explicat, els ha obligat a abstenir-se perquè "no podem estar d'acord amb el punt que insta a acceptar els resultats de l'1-O".  Gonzàlez ha subratllat el rebuig del seu grup a l'aplicació de l'article 155, però ha assegurat que tampoc dóna suport a la declaració unilateral d'independència perquè "també ens pot dur al desastre". "Ni 155 ni DUI", ha subratllat. El portaveu socialista ha lamentat que el PSC sigui "el rival a batre" des de tots els bàndols, ja que és "l'últim pont que queda i per això el volen destruir". Tanmateix, el socialista ha avisat que, "per molt que ho vulguin alguns, sàpiguen que no podran". De la seva banda, Ciutadans ha assegurat que l'aplicació de l'article 155 no suspèn l'autonomia de Catalunya, una afirmació que ha fet riure als assistents al ple.

Summary: Manresa aprova la moció en contra de l'aplicació de l'article 155 només amb el suport de les forces sobiranistes


Els càmpings de Tarragona han viscut la pitjor temporada d'estiu de la seva història amb una davallada de clients del 40% per la pandèmia de la covid-19. Segons informa l'agrupació de Càmpings Tarragona ciutat, l'augment del visitant nacional, amb reserves d'última hora i molta rotació, no ha permès compensar la davallada del públic internacional. La reducció de visitants estrangers s'ha apropat al 70%, de mitjana, i ha arribat al 80% en el cas dels turistes alemanys i holandesos –dos dels mercats més importants per als grans càmpings de la zona. El sector destaca que la major demanda ha correspost al bungalow i 'mobile home', i per això reitera la petició de suport a les administracions per poder modernitzar les seves instal·lacions.  "Malgrat l'enorme esforç realitzat pels empresaris i la il·lusió que havíem posat per remuntar la temporada, la brusca caiguda de clients, -que ronda el 40% - ha estat generalitzada i determinant en el nostre sector", ha lamentat el president de l'entitat, Agustí Peyra. L'agrupació que representa set càmpings del municipi de Tarragona afirma que la tendència de la demanda en aquests mesos ha evidenciat l'aposta pel bungalow amb serveis de qualitat en un model resort. "El bungalow i el mobilhome, degut a les seves característiques, han sigut els tipus d'allotjament amb més demanda i han permès contenir la caiguda general d'ingressos", ha destacat Peyra. Els mals resultats d'ocupació se sumen a l'important esforç econòmic per garantir la seguretat, atès que, segons els càmpings, les inversions en elements i procediments contra la covid-19 estan sent costoses per a les empreses i difícilment es podran amortitzar.

Summary: Un 40% menys de clients als càmpings de la ciutat de Tarragona durant la temporada d'estiu


El primer dia oficial de les rebaixes d'hivern està atraient un gran nombre de clients a les botigues. A mig matí, la pluja de Barcelona i l'àrea metropolitana no havia dissuadit pas els compradors i, just el contrari, els comerços dels centres comercials s'han omplert de gent en busca dels millors descomptes. L'objectiu, segons han relatat alguns d'ells a l'ACN, és gastar els diners que els han dut els Reis per obtenir a millor preu algunes peces de roba i calçat clissades setmanes enrere. Al mateix d'ells, diversos compradors han confessat que també utilitzen els descomptes per bescanviar alguns regals d'aquestes festes de Nadal. Tot plegat, provoca força cues a emprovadors i caixes.

Summary: Gran afluència de clients en el primer dia oficial de les rebaixes d'hivern


Els sindicats CCOO i UGT perceben una millora del mercat laboral en el sector de la construcció a la demarcació de Tarragona en les darreres setmanes. En declaracions a l’ACN, expliquen que la indústria també s’està reactivant, tot i que més a poc a poc. El principal focus de preocupació és el sector serveis, especialment el vinculat al turisme, per la incertesa que hi ha sobre com anirà la temporada. Confien que durant l’estiu els treballadors de diferents àmbits que van patir un ERTO arran de l’estat d’alarma puguin recuperar la feina. Amb tot, denuncien que hi ha empreses que estan fent contractacions irregulars, ja sigui aprofitant que l’Estat paga part del sou o mitjançant la fórmula de falsos autònoms. La secretària general de CCOO a Tarragona, Mercè Puig, reconeix que perceben “una reactivació que s’està notant més al sector de la construcció”. El seu homòleg a UGT, Joan Llort, afegeix que fins i tot la iniciativa privada “es comença a moure”. En les darreres setmanes també hi ha hagut una millora en la indústria, tot i que lenta. “Li està costant molt activar-se. Empreses que van fer ERTO per causa de força major ara els estan passant com a causes organitzatives. La nostra por és que acabin sent ERO”, indica Puig.  La representant de CCOO apunta que algunes d’aquestes companyies estan vinculades a l’alimentació, i tenen en la restauració i el sector turístic clients importants, que estan encara inactius. Això dificulta que recuperin el seu ritme habitual. Per la seva banda, Llort es mostra partidari d’esperar a finals d’estiu per valorar com evolucionen tots els sectors, que en ocasions s’interrelacionen, abans de treure conclusions. “Veurem si els que estan amb ERTO s’han incorporat o si van cap a expedients d’extinció”.  Aquesta prudència Puig també l’aplica al turisme. “De moment es veu poca reactivació. Els que més han obert són els bars i restaurants. Ara que han de començar els hotels i PortAventura, esperem que es noti”, assenyala. En el sector serveis és on hi ha la bossa més gran de treballadors fixos discontinus, molts dels quals no treballen des del final de la temporada de l’any passat i alguns ja han esgotat l’atur. Des dels sindicats també s’han mostrat molt preocupats perquè hi ha treballadors que han patit un ERTO que “encara no han cobrat res” des del mes de març, pels problemes al SEPE en el pagament de les prestacions. Irregularitats en contractacions Des de CCOO i UGT afirmen que han presentat diverses denúncies per contractacions irregulars en diversos sectors. Puig posa com a exemple casos d’empreses que tenen empleats perquè treballin un 25% de la jornada però n’acaben treballant un 75%, i bona part del sou l’acaba pagant l’Estat. “Estem fent bastantes denúncies, més de les que voldríem”, lamenta.  Llort comenta també que al sector logístic han detectat la contractació de falsos autònoms. “Treballadors externs sense cap tipus de contracte i que no estan donats d’alta com a autònoms que fan serveis de paqueteria en una empresa que té empleats amb ERTO”, exemplifica.

Summary: Els sindicats perceben una reactivació laboral en la construcció a Tarragona però es mostren preocupats pel turisme


'Albiol o torna la CUP'. Aquest és l'eslògan escollit per Al primer cartell de precampanya del PP a Badalona, que planteja les pròximes eleccions municipals del mes de maig com un plebiscit entre el candidat popular, Xavier Garcia Albiol i l'exalcaldessa i candidata de Guanyem, Dolors Sabater. Albiol ha assegurat que els pròxims comicis cal triar entre el "retrocés" que segons ell representa Sabater i un alcalde que, diu, representi "a tots els veïns més enllà de les sigles i les ideologies". Pel que fa a sigles, Albiol ha fet desaparèixer per complet les del PP del grafisme de la seva campanya. Tampoc apareix la paraula 'populars' que va fer servir en la campanya del 2015 i tot el material se centra en la figura d'Albiol.

Summary: El PP planteja les municipals a Badalona com un plebiscit entre Albiol i Sabater


El nombre de pernoctacions hoteleres a Catalunya a l'abril es va situar en 4.254.719 nits, cosa que suposa 606.261 menys que el mateix mes de l'any passat, el 12,47% menys, segons les dades de l'estadística de Conjuntura Hotelera que publica l'institut d'estadística espanyol. Aquesta caiguda del 12,47% està condicionada per l'efecte de Setmana Santa que l'any passat va caure en ple mes d'abril i aquest any ha caigut al març. En el conjunt de l'estat espanyol, la caiguda de les pernoctacions a l'abril ha estat del 8,1%. Per neutralitzar l'efecte Setmana Santa, les pernoctacions del març i abril a Catalunya s'han situat en 7.608.886 nits, el 4,97% menys que aquests mateixos dos mesos del 2017. A l'estat espanyol, la caiguda de pernoctacions d'aquest bimestre de març abril ha estat de l'1,6%.

Summary: El nombre de pernoctacions hoteleres a l'abril cau un 12% per l'efecte de Setmana Santa


La Policia Local ha aconseguit retornar un sobre perdut amb 1.460 euros al seu propietari gràcies a la generositat d'un veí. Un home, de 66 anys, es va trobar una bossa amb un sobre i diners mentre passejava dissabte passat per un carrer de Manresa i va decidir lliurar-lo a la policia. A més, va penjar cartells pel barri amb un text on s'hi podia llegir: "si algú ha perdut diners, els he portat a la Guàrdia Urbana". La policia va engegar una investigació per localitzar el propietari dels diners, però finalment aquest dimecres s'ha presentat a comissaria després de llegir els cartells. L'home ha donat tots els detalls i ha explicat que havia perdut la bossa quan va sortir amb pressa del seu negoci.  Abans de retornar-li els diners, el propietari de la bossa ha descrit amb total precisió les circumstàncies de la pèrdua, com era la bossa, la quantitat exacte de diners, quants bitllets, i d'on procedien. Finalment, tots dos homes s'han conegut per voluntat expressa del propietari que volia mostrar el seu agraïment a l'home que havia trobat els diners.

Summary: Un home troba un sobre amb 1.460 euros al carrer i el lliura a la Policia Local de Manresa


El CESB alerta de la manca d'adaptació de les pimes a la indústria 4.0 en el seu darrer informe sobre aquesta indústria a Barcelona, presentat aquest dilluns. Aquesta és una de les principals "febleses" que l'entitat ha destacat de la capital catalana, a més de la manca d'un finançament adequat i de polítiques de suport. Segons l'informe, Barcelona parteix des d'una "bona posició" per adaptar-se als canvis que provoca la tecnologia en el teixit econòmic i social. La presidenta del CESB, Marina Subirats, ha dit que un bon exemple del bon posicionament de la ciutat és la "gran quantitat d'iniciatives digitals i tecnològiques" que hi ha. Subirats ha afirmat que la introducció de la tecnologia en la indústria provocarà canvis en el món laboral perquè es demanaran noves "capacitats". A més, ha apuntat que la indústria 4.0 pot tenir altres "implicacions" en la societat, com la desregulació del mercat de treball, canvis en les relacions laborals o riscos de ciberatacs, entre altres.  Subirats ha destacat que la indústria 4.0 implicarà que "les màquines connectades entre si acabaran creant nou coneixement".  És per aquest motiu que ha remarcat que tant les ciutats com les persones s'han d'adaptar "a la nova situació" que genera la indústria 4.0. Segons la presidenta del CESB, "un canvi tecnològic d'aquesta amplitud representa una sèrie de canvis que repercutiran en les capacitats de les persones" i, per tant, en la formació.  Canvis en els perfils professionals Segons el CESB, els sectors que lideraran la creació d'ocupació en els pròxims anys seran els purament tecnològics, però també altres com el turisme, la salut, el benestar i l'energia. D'altra banda, les "habilitats" que les empreses demandaran als seus treballadors seran diferents a les actuals. La  col·laboració, la gestió dels canvis, la concentració, la comunicació , les habilitats socials i la capacitat de lideratge seran algunes de les "habilitats" demandades per la indústria 4.0. En aquesta línia, Subirats ha reclamat un canvi en el model d'ensenyament. "Necessitem personalitats diferents de les que s'han format fins ara", ha dit. La presidenta del CESB ha apuntat que "l'ensenyament actual està molt basat en el que van ser el models formatius derivats del fordisme". Segons Subirats, aquest model educatiu tenia l'objectiu de formar "personalitats amb capacitat d'aguantar la monotonia sense innovar", és a dir, a "acceptar les condicions i adaptar-se a un entorn poc canviant".   Segons l'anàlisi del CESB, ara "poques persones podran desenvolupar la mateixa feina tota la vida". És per aquest motiu que, segons Subirats, actualment s'ha d'educar perquè els nens tinguin "capacitat d'iniciativa" i perquè tinguin una "personalitat molt activa".

Summary: El CESB alerta de la manca d'adaptació de les pimes a la indústria 4.0 i els reclama un "canvi de mentalitat"


El president del Congrés, Patxi López, ha anunciat aquest dimarts que la cambra baixa no celebrarà aquest dimecres una sessió de control al govern espanyol en funcions –que ja havia anunciat la seva incompareixença- i la Mesa l'ha posposat fins el pròxim 20 d'abril. El motiu, segons ha apuntat, és que segons el Reglament les preguntes s'han de publicat al Butlletí de les Corts 48 hores abans de la sessió de control i si s'incompleix aquesta condició cal unanimitat de la Mesa, cosa que l'oposició del PP ha fet impossible. Prèviament a aquesta decisió, els grups havien aconseguit finalment posar-se d'acord en el repartiment dels torns de pregunta. L'acord estipula que en cada sessió de control es podran fer 26 preguntes (8 del PP, 6 del PSOE, 5 de Podem, 3 de C's i 1 per cadascun dels altres grups parlamentaris).  El PP i el govern espanyol mantenen la porta tancada a la celebració de sessions de control mentre l'executiu està en funcions.

Summary: El Congrés posposa la primera sessió de control al govern en funcions fins el 20 d'abril per un tecnicisme


El Consorci de la Costa Brava (CCB) de la Diputació de Girona lidera un projecte pioner per afavorir la biodiversitat a l’estació depuradora d’aigües residuals (EDAR) de Palau-saverdera (Alt Empordà). L’objectiu és potenciar les funcions ecològiques de la infraestructura de manera compatible amb la gestió operativa de la planta. En el marc d’aquesta actuació, s’ha naturalitzat una llacuna que actualment ja acull una de les poblacions reproductores més grans de granota verda del Parc Natural dels Aiguamolls de l’Empordà, i també s’ha creat una bassa auxiliar per multiplicar els exemplars de gripau d’esperons i de tritó verd a l’Alt Empordà, dues espècies en perill d’extinció. En aquest mateix espai, també es potenciarà la preservació de l’únic nenúfar autòcton de Catalunya. Aquest divendres s'ha donat a conèixer la iniciativa, pionera a Catalunya, que busca contribuir a la preservació dels valors naturals a partir d'una gestió sostenible del cicle de l'aigua. Així mateix, també s'atorga a les plantes de tractament d'aigües residuals una doble funció ambiental.  En els últims deu anys, als Aiguamolls de l'Empordà i a gairebé tota la plana de l'Alt Empordà s'han extingit les poblacions d'amfibis com el tòtil, el tritó palmat i el tritó verd. El gripau d'esperons està en una situació molt vulnerable amb només sis poblacions reproductores (algunes a l'Albera).  La situació de vulnerabilitat que pateixen els amfibis és un problema global. Segons la Plataforma Intergovernamental sobre Biodiversitat i Serveis dels Ecosistemes, un 60% de les espècies d'amfibis estan amenaçades per la destrucció dels seus hàbits, la dessacació per sobreexplotació de torrents i aqüífers o la disminució de la humitat ambiental per l'emergència climàtica, entre d'altres causes.  Aquests animals actuen com a bioindicadors en el medi natural perquè tenen una pell molt permeable a contaminants dissolts a l'aigua, la pluja àcida o les radiacions solars. L'estat de les seves poblacions indiquen la qualitat de l'entorn on viuen i no només del medi aquàtic sinó també el terrestre.  Objectius i actuacions del projecte Per revertir aquesta situació, el projecte que s'ha donat a conèixer avui a la depuradora de Palau-saverdera s'ha fixat entre els objectius multiplicar els exemplars del gripau d’esperons i del tritó verd a l’Alt Empordà, actualment en perill d’extinció, i consolidar la població reproductora de granota verda, una espècie que anteriorment era abundant a la zona.  Per aconseguir-ho, s'ha adequat una llacuna per a amfibis, amb un marge d'herbes i rampes per facilitar-los l'entrada i sortida de l'aigua així com d'aus i mamífers que hi puguin caure accidentalment. A més de ser un hàbitat magnífic per a la granota verda, la llacuna tindrà molt potencial per al refugi i reproducció d’altres amfibis. En concret, serà una llacuna d’afinament, per on passa l'aigua depurada i se’n millora la qualitat gràcies als processos físics, químics i biològics que s'hi produeixen. També s'ha creat una bassa auxiliar per a la reintroducció d'espècies d'amfibis que estan amenaçades. De fet, està pensada com a primer punt d'alliberament i control de la població per evitar que altres espècies se les mengin quan són larves. Aquesta nova instal·lació serà una bassa auxiliar temporal i complementària a la llacuna on ja s'hi han començat a alliberar larves d'espais propers en risc imminent de dessecació per la falta de pluges. Les basses i tolls temporers mediterranis són hàbitats d’interès comunitari (HIC) que la Unió Europea considera d’actuació prioritària. A la plana de l’Alt Empordà, n’hi ha pocs i tenen molt valor a causa del context en què se situen i perquè en corre perill la conservació.  De forma paral·lela, es farà una gestió ecològica de les zones verdes de les instal·lacions prioritzant espècies vegetals autòctones i evitant l'ús de fitosanitaris. També es crearan microhàbitats de rocalla i troncs d'arbre perquè esdevinguin espais d'alimentació, cria i refugi per a insectes, rèptils, amfibis o ocells.  Introducció del nenúfar blanc  També s'introduirà el nenúfar blanc (Nymphaea alba), l'únic que és autòcton de Catalunya. Actualment només n’hi ha  poblacions aïllades a uns quants punts del país. Se suposa que els nenúfars introduïts a la llacuna tenen l’origen en una població silvestre autòctona de l’estany de Castelló d’Empúries i Palau-saverdera, segons cita el botànic Estanislau Vayreda. La incorporació d’aquesta espècie a la llacuna ha estat gràcies a la tasca de Ramon Ribas, de Serra de Daró, el naturalista Jordi Sargatal i el Viver Tres Turons. Un espai de estratègic  Per impulsar el projecte s'ha tingut especialment en compte la bona connectivitat ecològica de la instal·lació amb el Parc Natural dels Aiguamolls així com el "gran potencial" de la llacuna per al refugi i reproducció d'amfibis. De fet, aquests dos factors i la distribució biogeogràfica de Catalunya l’han convertit en un punt estratègic per a la reintroducció, reproducció i expansió del gripau d’esperons. També beneficiarà moltes espècies que contribueixen al control natural de plagues i a la pol·linització dels cultius. El president de la Diputació i del Consorci de la Costa Brava, Miquel Noguer, ha visitat aquest divendres les instal·lacions i ha recordat la llarga trajectòria del Consorci amb l'impuls de projectes pioners en benefici del territori en els 48 anys de vida.  El CCB és un ens públic integrat per la Diputació de Girona i vint-i-set municipis del litoral gironí, i gestiona el cicle i l’abastament de l’aigua en alta ―captació, transport i potabilització― per subministrar-la a més d'un milió d'usuaris, tant consorciats com d’altres que no ho són, en col·laboració amb l’Agència Catalana de l’Aigua (ACA) de la Generalitat.

Summary: Projecte pioner a la depuradora de Palau-saverdera per afavorir les poblacions de dos amfibis en risc d'extinció


La portaveu de Podem li retreu que hagi treballat en un “pla secret per presentar-se amb una altra formació política” ACN Madrid.-La decisió d’Ínigo Errejón de concórrer a les eleccions a la Comunitat de Madrid sota el paraigües de la plataforma de Manuela Carmena ha provocat durs crítiques per part de la direcció de Podem, que aquest divendres l’ha convidat a abandonar el seu escó i les responsabilitats al partit. El primer en fer-ho ha estat el secretari d’Organització de Podem, Pablo Echenique, que ha apuntat fins i tot que si no deixa l’escó és perquè “ha de viure d’alguna cosa” fins als comicis. La portaveu de Podem al Congrés, Irene Montero, s’ha pronunciat en termes semblants: “Jo si fos ell conseqüentment dimitiria” perquè “quan una persona anuncia que es presentarà per una altra formació política a les eleccions és evident que està marxant de Podem”, ha dit. La portaveu de Podem li ha retret que hagi treballat en un “pla secret per presentar-se amb una altra formació política” i que no hagi estat present ni a una sola de les reunions de l’executiva del partit.

Summary: Montero emplaça Errejón a ser “conseqüent” i “dimitir”


El cap de llista del PSC a les comarques gironines per a les eleccions del 26-J, Marc Lamuà, ha assegurat aquest dijous que els atractius naturals de la demarcació són "innegables" i aposta per potenciar-los i protegir-los perquè siguin un pols d'atracció turística. "Protegir el medi natural és un element essencial que ha de contribuir al desenvolupament econòmic de la demarcació", ha afirmat el candidat. Lamuà, que ha fet campanya al Baix Ter acompanyat per l'alcalde d'Ullà, José López, s'ha compromès a protegir la Costa Brava de "construccions indiscriminades” i ha posat l'exemple de la Platera de l'Estartit, recuperada amb el desmantellament de les restes de la urbanització que s'hi havia volgut construir anys enrere. "La recuperació d'espais per tornar-los al domini públic és entendre el medi ambient com un dret per a les persones", ha valorat Lamuà. "Els nostres boscos han estat una font de treball i riquesa de manera històrica. Ara des d'una òptica sostenible també ho han de ser", ha exposat Lamuà que ha desgranat, aquest dijous, les propostes relacionades amb el Medi Ambient. En aquest sentit, ressalta el candidat que l'activitat al bosc s'ha mantenir perquè també significa tenir-los nets i reduir així el risc d'incendi.  En matèria energètica, Lamuà exposa que les comarques gironines són un territori amb oportunitats d'implantació d'energies renovables per generar energia neta i poden ser pioneres a l'hora de buscar noves fórmules de creació energètica combinat amb el compromís de respecte pel medi ambient. "El potencial eòlic i la capacitat de generar biomassa de les comarques gironines obren noves perspectives que només es poden implantar per consens amb els municipis", ha especificat el cap de llista socialista. Marc Lamuà ha reiterat que el PSC es manté en la proposta de diluir la dependència dels combustibles fòssils i aposta per reduir les emissions dels habitatges elaborant un programa de valoració energètica de les masses forestals de les comarques gironines i de les possibilitats d'aprofitament de biomassa que presenten. "A la demarcació de Girona els recursos del bosc s'han aprofitat  històricament, podem continuar aprofitant aquests recursos però cal executar una política forestal respectuosa", ha assenyalat.  El candidat ha posat èmfasi en els principals punts del programa socialista relacionats amb el medi ambient: legislar sobre les energies sostenibles per beneficiar el seu consum i gravar el d'altres fórmules més contaminants; reformar el mercat elèctric; elaborar un calendari de tancament de les centrals nuclears i tendir a la reforma per reduir a zero les emissions dels habitatges; renovar el parc de vehicles i impulsar la indústria per produir vehicles propulsats per energies netes; i revisar el model de mobilitat per implantar-ne un altre de mobilitat sostenible donant prioritat a les vies ferroviàries, el transport públic i els aparcaments de dissuasió a grans nuclis urbans per alleugerir el tràfic contaminant a les ciutats.

Summary: Lamuà (PSC) aposta per protegir la Costa Brava de "construccions indiscriminades"


El conseller de Territori i Sostenibilitat, Damià Calvet, ha assegurat que si Ryanair finalment presenta un ERO "no podrà fer el que li doni la gana" i ha afegit que el Govern seguirà de prop que s'acompleixin tots els requisits legals. En declaracions a TV3, Calvet ha explicat que no tenen "informació directa" per part de la companyia sobre l'"eventual" tancament de la base a Girona i que es van assabentar del mateix a través del comunicat que la companyia va enviar als treballadors. Aquest dilluns, el secretari d'Infraestructures, Isidre Gavín, es reuneix a Dublín amb la companyia per conèixer de prop els detalls. El conseller ha explicat que si finalment es presenta l'ERO sol·licitaran al Ministeri de Treball "poder estar assabentats i si s'escau estar presents". Calvet ha explicat que l'objectiu de la trobada d'aquest dilluns és "conèixer els plans i gestionar un eventual tancament", així com si la companyia té intenció de presentar "immediatament" un ERO que afectaria unes 160 persones. Ha assegurat que estan "preocupadíssims" per la possibilitat que es presenti aquest expedient.  El conseller ha recordat que tenen convenis de promoció amb Ryanair, i amb d'altres companyies, als aeroports de Girona i Reus. "Tenim contractes vigents, heu anunciat que voleu tancar la base, què significa tot això", ha exemplificat Calvet com a qüestions a plantejar a l'aeronlínia irlandesa. Ha afegit que volen afrontar la situació "en primera persona" i "prendre les regnes de la situació".  Ha reconegut que els convenis de promoció "no estan lligats a la base" però ha insistit que l'objectiu del Govern és mantenir l'activitat que hi ha hagut fins ara, amb uns 125-130 vols setmanals i un impacte econòmic d'uns 500 MEUR segons dades del 2017.

Summary: Calvet afirma que Ryanair "no podrà fer el que li doni la gana" i diu que el Govern seguirà de prop un eventual ERO


El creixement a l'Eurozona s'ha mantingut en el 0,2% del PIB en el tercer trimestre de l'any, malgrat haver començat el 2019 creixent al 0,4%. Les darreres dades de l'oficina estadística europea, Eurostat, també indiquen que els països de l'euro van registrar al setembre una taxa d'atur del 7,5%, la més baixa des del 2008. Tanmateix, Grècia i Espanya continuen a la cua en desocupació amb taxes d'atur del 16,9% i del 14,2%, respectivament. Pel que fa a la inflació, s'espera que el nivell de preus torni a caure aquest octubre i se situï en el 0,7%. Així, la zona euro s'allunya de l'objectiu del Banc Central Europeu, de mantenir la inflació per sota però propera al 2%. Atur juvenil La taxa d'atur juvenil també va disminuir al setembre a l'Eurozona i se situa en el 15,9%, duplicant però els nivells de desocupació en el conjunt de la població. Grècia i Espanya també encapçalen el rànquing de països de l'euro amb més joves sense feina, registrant unes taxes del 33,2% i del 32,8%, respectivament.

Summary: El creixement a l'Eurozona es manté en el 0,2% del PIB en el tercer trimestre de l'any


Els dos excònsols (càrrecs electes escollits a les eleccions municipals de 2011) de Sant Julià de Lòria, Montserrat Gil i Manel Torrentallé, han estat detinguts aquest dijous al matí per un suposat delicte de malversació de fons. És la primera vegada que es fan detencions de càrrecs electes acusats d'un delicte de corrupció a Andorra. La fiscalia andorrana els acusa de malversació de fons – uns 70.000 euros – i falsificació documental en la gestió del comú arran de la utilització de les targetes de crèdit. També s'ha detingut l'actual interventor del comú, que ja ho era en l'època de Gil i Torrentallé. L'actual cònsol major de Sant Julià, Josep Miquel Vila, ha dit a l'agència ANA que posa el Comú a ''disposició de la justícia'' per facilitar informació o el que correspongui i fent referència als detinguts ha defensat el principi de ''presumpció d'innocència''. Les detencions han anat a càrrec del cos d'ordre en qualitat de policia judicial, segons Andorra Difusió, i per ordre de la policia, que ha actuat d'ofici arran d'una investigació iniciada fa 18 mesos. Els tres detinguts han estat portats a declarar a l'edifici de la policia andorrana davant el fiscal i en presència dels seus advocats. Està previst que una vegada finalitzi aquesta declaració siguin posats a disposició judicial i la batlle instructora decidirà aleshores si entren a la presó o els deixa en llibertat. D'altra banda, segons recull l'Agència de Notícies Andorrana (ANA), en una roda de premsa que ha tingut lloc aquest dijous al migdia, Josep Miquel Vila, cònsol major de Sant Julià de Lòria, ha demanat que es respecti el principi de ''presumpció d'innocència'' per als tres detinguts i ha posat la corporació a ''disposició de la justícia'' per facilitar tota la informació requerida que pugui ajudar a esclarir el cas. Vila ha assegurat que l'equip comunal està ''a l'expectativa'' i que desconeixia que la policia faria aquestes detencions. Ha afegit que ells no tenen informació de com ha anat tot i que la fiscalia ha ''actuat d'ofici''. És el ministeri fiscal qui ha motivat tot el procés, arran dels informes del Tribunal de Comptes. En aquest sentit, ha celebrat la ''fiscalització exhaustiva dels comptes de les administracions''. Pel que fa a la detenció de l'actual interventor, Josep Maria Altimir, el cònsol ha informat que segueix treballant pel consistori i que només es prendran accions ''en el cas que els fets fossin greus'' i que es pogués justificar ''una disfunció interna que no està contrastada''. ''Potser l'han detingut perquè doni informació sobre el procés i sobre com es portava'', ha afegit. ''Entenc que es pugui pensar que és culpable, però nosaltres no ho entenem així'', ha sentenciat.

Summary: Detinguts dos excònsols a Andorra  per la seva gestió al capdavant del comú de Sant Julià de Lòria


La química, i la ciència en general, necessita més vocacions de les que té actualment. Precisament per mirar de promocionar el talent científic entre els més joves, durant cinc dies, i en el marc de la Setmana de la Ciència que organitza la URV –amb l'AEQT i el Projecte APQUA, un miler d'infants participaran en els tallers de química per experimentar en primera persona i veure l'aplicació a la vida real d'allò que treballin. Tot plegat, buscant activitats que destaquin pel seu atractiu i el seu caràcter visual. D'aquesta manera, pretenen "despertar" vocacions científiques entre nens i nenes del territori, ja que en un futur, asseguren, faran falta professionals molt ben formats en aquest sector.

Summary: La Setmana de la Ciència de la URV busca "despertar" vocacions científiques entre nens i nenes del Camp de Tarragona


L'empresari immobiliari i expresident del FC Barcelona Josep Lluís Núñez i el seu fill ja han complert tota la pena de presó per l'anomenat 'cas Hisenda', pels quals van ser condemnats a dos anys i dos mesos de presó per subornar inspectors de l'Agència Tributària per tal d'estalviar-se impostos. L'expresident del Barça i el seu fill van ingressar a presó el 16 de novembre de l'any passat, però poques setmanes després, el 24 de desembre van obtenir el tercer grau, que els permetia passar el dia fora del centre i només anar a presó per dormir. A l'agost un jutge li va revocar el tercer grau al pare, però al setembre el va aconseguir de nou. Ara, gràcies al Codi Penal anterior al 1995, ja han extingit la pena a complir. Així doncs, els Núñez han complert la condemna de 26 mesos de presó per l'anomenat 'cas Hisenda', però el pare només ha estat poc més de dos mesos ingressat les 24 hores. La resta del temps, des del novembre de l'any passat ha estat en semillibertat. El fill ha estat poc més d'un mes empresonat les 24 hores del dia. Van ser condemnats per l'Audiència de Barcelona a sis anys de presó, però el Tribunal Suprem va rebaixar la condemna per dilacions indegudes. Poc més d'un mes després d'ingressar a presó ja va obtenir el tercer grau. La fiscalia va recórrer la decisió i la jutgessa de vigilància penitenciària li va revocar el tercer grau al febrer. No obstant, la defensa de Núñez va recórrer la decisió a l'Audiència, que va deixar en suspens el reingrés fins que no resolgués definitivament. El tribunal va demanar a la jutgessa que motivés millor la seva decisió, cosa que aquesta va fer. El passat agost, l'Audiència va ratificar la decisió de la jutgessa i Núñez va tornar a ingressar 24 hores al dia a la presó. Poc més d'un mes després d'aquest segon reingrés, la Direcció General de Serveis Penitenciaris de la Generalitat va avalar la decisió de la junta de tractament i li va tornar a concedir el tercer grau. Núñez i el seu fill van ser condemnats, juntament amb altres empresaris i inspectors d'Hisenda per suborn continuat durant els anys 90. Van demanar la suspensió de la pena, però l'Audiència s'hi va oposar, i aleshores van sol·licitar l'indult i la suspensió de la pena mentre es tramitava. La fiscalia i el tribunal es van oposar a la suspensió temporal, recordant que el govern espanyol havia dit que no concediria indults a condemnats per corrupció.

Summary: Josep Lluís Núñez i el seu fill ja han complert la pena de presó per subornar inspectors d'Hisenda


L'augment ha estat causat per l'increment del preu de l'electricitat mentre que en els viatges organitzats han baixat, tot i que menys respecte el 2015 ACN Barcelona.-La inflació va pujar una dècima al maig a l'Estat i va deixar la taxa interanual en el -1%, segons l'indicador de l'IPC avançat fet públic aquest dilluns per l'Institut Nacional d'Estadística. A l'abril, la inflació va quedar fixada en el -1,1%. En cas de confirmar-se aquesta dada suposaria el primer augment des del passat mes de desembre, quan l'índex va ser del 0%, tot i que es continua movent en taxes negatives per cinquè mes consecutiu. Aquest comportament ha estat motivat per l'augment de preus de l'electricitat en comparació al descens del 2015. D'altra banda, també destaca la caiguda dels preus dels viatges organitzats, que va ser menor al de l'any passat.  Pel que fa la variació anual de l'indicador avançat de l'IPCA es va situar al maig en el -1,1%. En cas de confirmar-se, la taxa anual augmentaria una dècima respecte el mes anterior.

Summary: La inflació puja una dècima a l'Estat al maig i se situa en el -1%


El ministre de Foment, José Luis Ábalos, ha defensat aquest dijous en roda de premsa a La Moncloa la decisió del seu executiu de no aturar les obres de construcció malgrat les mesures excepcionals per lluitar contra el coronavirus. Tot i les crítiques de l'oposició i d'ajuntaments com el de Madrid, Ábalos ha destacat el pes del sector a l'economia espanyola. L'objectiu, ha dit, és "deixar una certa base econòmica" que permeti afrontar els efectes de la pandèmia. "No ens podem permetre el luxe de destruir tota la nostra base econòmica", ha dit, perquè la construcció "contribueix" al final a garantir "sortir amb més força" de la "batalla a la pandèmia".

Summary: Ábalos justifica que no s'aturin les obres de construcció per la necessitat de no frenar totalment l'economia


Per segon any consecutiu, FiraTàrrega i el festival xilè Santiago Off, amb la col·laboració de l'Institut Ramon Llull, uneixen els seus esforços per fer visible el moment de la creació escènica contemporània xilena i catalana en el marc de sengles esdeveniments. Santiago Off, que té lloc entre el 17 i el 26 de gener, és un dels festivals d'arts escèniques més joves però a la vegada més influents pel que fa a la difusió de propostes innovadores i que renoven l'imaginari escènic en el panorama iberoamericà. Les companyes catalanes John Fisherman i Humanhood, així com l'experta en arts de carrer Aïda Pallarès, participen en l'edició 2019 de Santiago Off. Al Santiago Off es podran veure els espectacles '#Moneyforfree', de la companyia John Fisherman i 'Orbis' de Humanhood, que els promotors de l'esdeveniment xilè van seleccionar d'entre la programació 2018 de FiraTàrrega en la seva estada a la capital de l'Urgell el passat mes de setembre. Així mateix, aquest focus artístic es completarà amb una activitat paral·lela amb la participació de l'experta en arts de carrer Aïda Pallarès, autora del llibre 'El carrer és nostre', que farà una classe magistral el 22 de gener sobre la història i la situació actual de les arts de carrer a Catalunya. Aquest intercanvi, que va tenir una primera edició l'any 2018, ha estat possible gràcies a l'acord entre Santiago Off, FiraTàrrega i la participació de l'Institut Ramon Llull, que contribueix amb el finançament de la mobilitat dels artistes catalans. L'acord es completarà el proper mes de setembre amb la programació a FiraTàrrega 2019 d'una companyia xilena i la presència institucional de Santiago Off i el Gobierno de Chile a La Llotja professional de FiraTàrrega.

Summary: El festival d'arts escèniques xilè Santiago Off presenta el Focus FiraTàrrega per segon any consecutiu


El ministre de l’Interior en funcions, Jorge Fernández Díaz, ha assegurat aquest dijous que confia que els estats membres de la UE començaran a aplicar les mesures proposades  a nivell europeu en matèria de lluita antiterrorista i seguretat. “Espero que el mal d’una tragèdia com aquests atemptats terroristes ens portin el bé d’un impuls determinant en fer efectives les mesures que ja estan diagnosticades, com el PNR”, ha dit. Fernández Díaz ha assegurat que les crítiques de la Comissió Europea per la manca de cooperació d’alguns estats en aquesta matèria en cap cas anaven dirigides a l’Estat perquè Espanya “fa els deures”.  “Tenim identificades i definides les mesures que s’han d’implementar per ser més eficaços en la lluita contra el terrorisme, no podem anar  remolc d’accions terroristes per implementar-les”, ha assegurat Fernández Díaz als periodistes.  Segons el ministre espanyol en funcions, Espanya implementa “les mesures que cal” perquè la UE sigui un unió de seguretat. “Ningú ho pot posar en qüestió”, ha remarcat, destacant que l’Estat comparteix intel·ligència amb la resta de socis. Fernández Díaz ha dit que la UE és un “espai privilegiat de llibertat i justícia” però ha de ser també “un unió de la seguretat, perquè sense seguretat no hi ha llibertat”.  Els ministres dels 28 estats membres de la Unió Europea es reuneixen aquest dijous a Brussel·les per pactar un resposta coordinada als atemptats i impulsar la implementació de mesures ja decidides arran dels atacs de París, però que encara no s’han posat en marxa. La Comissió Europea ha criticat la lentitud d’alguns estats i ha reclamat celeritat per poder compartir més intel·ligència i serveis de seguretat davant de l’amenaça global del terrorisme.  El ministre de l’Interior de Luxemburg, Felix Braz, ha dit que els atemptats de Brussel·les no són “un problema de Bèlgica” i que cal mostrar tota la solidaritat europea. Els belgues, ha dit, “no necessiten rebre lliçons” sobre possibles mancances de seguretat, sinó que “tots els països de la UE treballin junts”. “Hem de posar en comú la intel·ligència que tenim”, ha dit Braz, que s’ha mostrat partidari d’un “policia antiterrorista de tota la UE en què participin tots els països”.  El ministre de l’Interior holandès i president de torn del Consell, Ronald Plasterk, ha remarcat que a la UE hi ha societats obertes “i no un estat policial” i que per això els terroristes han tingut l’opció de fer “coses horribles”. “Hem de compartir informació per seguir els sospitosos”, ha indicat.  Els estats membres reclamen, en particular, que s’aprovi el registre de passatgers, el PNR, en les sigles en anglès, que està actualment en mans del Parlament Europeu. També que s’acceleri i millori l’intercanvi d’intel·ligència entre estats, la lluita contra el tràfic d’armes i contra els documents falsificats.

Summary: Fernández Díaz confia que els 28 posin en marxa la cooperació en matèria antiterrorista i de seguretat


La portaveu del Govern garanteix que l’executiu continuarà aportant “més informació” sobre el referèndum per poder “sumar el màxim de gent” a la votació ACN Barcelona.-La portaveu del Govern, Neus Munté, ha atribuït aquest dimarts a Catalunya en Comú un “problema de credibilitat” per la posició que han pres davant l’1-O, en cridar a la participació però sense reconèixer els efectes vinculants de la votació. En aquest sentit, ha retret que els comuns no apostin del tot pel referèndum tal i com el planteja el Govern i els ha demanat “coherència” amb posicions mantingudes anteriorment. Amb tot, davant la constant demanda dels comuns de més detalls de l’1-O, Munté ha garantit que l’executiu continuarà aportant “més informació” sobre el referèndum per poder “sumar el màxim de gent” a la votació.

Summary: Munté creu que els comuns tenen “un problema de credibilitat” davant l’1-O i els demana “coherència”


La poeta, assagista, narradora, traductora i crítica literària Marta Pessarrodona (Terrassa, 1941) ha estat distingida amb el 51è Premi d'Honor de les Lletres Catalanes. El guardó, lliurat per Òmnium Cultural, s'ha donat a conèixer en un acte a la Casa Golferichs en què, per segon any consecutiu, no hi ha pogut assistir el seu president, empresonat i que està sent jutjat pel Tribunal Suprem. L'any 1997 va rebre la Creu de Sant Jordi i l'any 2011, el Premi Nacional de Cultura del CoNCA en l'apartat de literatura. Els primers poemes de Pessarrodona van veure la llum l'any 1968 amb el recull 'Primers dies de 1968'. El van seguir 'Setembre 30' (1969), 'Vida privada' (1972) i 'Memòria' (1979). En el camp de l'assaig, Pessarrodona ha dedicat bona part de la seva mirada literària a l'exili provocat per la Guerra Civil.  L'escriptora ha destacat en roda de premsa que ha tingut sempre molta sort sobretot, ha afegit, amb les persones que ha conegut al llarg de la seva vida. Ha recordat que recentment el poeta Àlex Susanna li va dir que ells havien tingut la sort de conèixer tota la gent que els hi interessava. "En el meu cas és absolutament veritat", ha assegurat .  Pessarrodona ha explicat que sempre ha estat molt crítica amb la seva generació, "fins fa uns anys", ha precisat. És una generació, ha afegit, que s'anomena "perduda. Als sis ja deia que seria escriptora i als deu anys volia ser Lorca". Ha destacat que la virtut de la seva generació era que van ser capaços d'admirar. "Teníem un sentit d'admiració que no veig actualment".  La premiada ha assegurat que "Catalunya és un país de poesia" i ha apuntat que fa molts anys que els poetes no tenen cap mèrit "perquè tenim un coixí extraordinari des de sempre". Segons la poeta, la novel·la "ho ha tingut més difícil, però hem tingut unes sorts espectaculars". Encara ha anat més enllà quan ha assenyalat que ara resulta que a "les masses els hi atrau les lectures i recitals de poesia". La carta de Cuixart Pessarrodona ha llegit la carta que li va fer arribar Jordi Cuixart, empresonat i que està sent jutjat pel Tribunal Suprem, en el qual indica que la presó "no impedirà mai que el president d'Òmnium Cultural comuniqui aquest veredicte".  Pessarrodona no pensa mai si li donaran un premi o no i per a ella "ha estat una sorpresa molt agradable", però "preferiria que fos en una situació normal. És molt anormal el moment que estem vivint i haver de rebre una carta des d'una presó, és molt injust".  Nous llibres  L'autora ha anunciat que pròximament publicarà un nou llibre, que va acabar fa gairebé dos anys, 'Variacions profanes' amb poemes inspirats en la relectura de la Bíblia. Pessarrodona també està escrivint un llibre de poemes que portarà per títol 'Admiracions' i ja en té feta la traducció anglesa i en castellà.   Sobre el fet que sigui la sisena dona premiada amb aquest guardó, ha apunta que ja es va queixar fa anys sobre aquesta qüestió, però ara "feia anys que no protestava", ha afegit. "Un es cansa de protestar". Pessarrodona ha recordat que va agafar el nomenclàtor per veure els noms de dona que hi apareixen i és "lamentable". Biografia  Nascuda a Terrassa el 18 de novembre de 1941, els primers poemes de Pessarrodona estan recollits a  'Primers dies de 1968'. El van seguir 'Setembre 30' (1969), 'Vida privada' (1972), 'Memòria' (1979), 'A favor meu, nostre' (1981), 'Berlin suite' (1985), 'Homenatge a Walter Benjamin' (1989), 'Tria de poemes' (1994), 'L'amor a Barcelona' (1998), l'antologia 'Poemes 1969-2007' (2008), i 'Animals i plantes' (2010).  Pessarrodona ha publicat també diverses biografies dedicades a escriptors de gran transcendència per la literatura catalana com Maria Aurèlia Capmany, Federica Montseny, Mercè Rodoreda i Caterina Albert. Òmnium ha recalcat també l'obra 'Donasses' del 2006, en el qual retrata dones cabdals entre mitjans del segle XIX i finals del XX.  Pel que fa el camp narratiu destaca 'Ever More (ficcions)' (1999), 'Nessa: narracions' (1988) i 'Fauna' (1994), i en els assajos, va publicar l'any 1995 'Barcelona, una nova ciutat europea' i el 2002, 'El segle de les dones'. En el camp de l'assaig, Pessarrodona ha dedicat bona part de la seva mirada literària a l'exili provocat per la Guerra Civil. Va resseguir els camins de l'exili a 'França: gener 1939. La cultura catalana exiliada' i amb 'L'exili violeta' va centrar-se en les dones que també van marxar en la diàspora republicana del 39.  Pessarrodona ha realitzat un diàleg constant entre la poesia i la literatura catalana i les europees, sobretot l'anglosaxona amb autores com Virginia Woolf, de qui ha estat la màxima introductora en la cultura catalana.   3 juny al Palau de la Música  El Premi d'Honor de les Lletres Catalanes va ser instituït per Òmnium Cultural l'any 1969. La persona premiada rep 20.000 euros i el guardó del Premi d'Honor de les Lletres Catalanes, obra d'Ernest Altès, que rebrà el 3 de juny en l'acte d'entrega del premi al Palau de la Música.

Summary: La poeta Marta Pessarrodona guanya el 51è Premi d'Honor de les Lletres Catalanes


Onze dels detinguts pels aldarulls la nit de dijous a Barcelona durant les protestes pel tercer aniversari de l'1-O han quedat en llibertat amb càrrecs després de passar aquest dissabte a disposició judicial. Un cop celebrada la compareixença de cadascun, i d'acord amb la petició de la fiscalia, el magistrat ha decretat llibertat provisional, la prohibició de sortir del territori, la retirada del passaport i que s'han de presentar cada 15 dies al jutjat del partit judicial dels seus domicilis. La causa es manté oberta per desordres públics i atemptat.  El total de detinguts dijous va ser de 18, 15 dels quals per part dels Mossos d'Esquadra per desordres i llançament d'objectes. D'aquests, tres eren menors que van acabar a la fiscalia de menors. Hi havia un altre detingut de la Guàrdia Urbana que també estava en custòdia dels Mossos. La Policia Nacional també va detenir dues persones més, una d'elles menor

Summary: Llibertat provisional amb càrrecs per onze dels detinguts pels aldarulls pel tercer aniversari de l'1-O a Barcelona


Domènech aposta per convertir a l'any 200.000 habitatges perquè siguin eficients energèticament  ACN Barcelona.-El candidat d'En Comú Podem, Xavier Domènech, ha apostat aquest divendres per un pla de transició energètica a l'Estat amb una inversió de 15.000 milions d'euros (5.000 milions públics i 10.000 milions privats). Aquest pla, com ha explicat el cap de llista, vol actuar sobre 200.000 habitatges per convertir-los en habitatges eficients en termes energètics i que serviria per estalviar 700 euros l'any de les factures de les famílies i crear 400.000 llocs de treball a tota Espanya.  En aquest sentit, Josep Vendrell, número 3 de la candidatura, ha definit la política energètica del PP com un "despropòsit econòmic, social i ambiental".

Summary: En Comú Podem proposa un pla de transició energètica a l'Estat amb una inversió de 15.000 MEUR l'any


L'episodi de vent que assola aquest dimecres bona part de Catalunya ha comportat fins ara més d'un miler de trucades al telèfon 112, segons ha explicat a l'ACN la cap del servei de gestió d'emergències de Protecció Civil, Montse Font. Les trucades han arribat des de Barcelona, Tarragona, el Baix Llobregat, el Vallès Occidental o l'Alt i el Baix Penedès. "Tota la zona del litoral", ha especificat Font, que per bé que ha considerat una "sort" el fet que les escoles no funcionin, ha destacat que al ser Nadal "hi ha molts ornaments" penjats de les façanes que poden ser causa d'incidències. La més greu del dia ha estat la mort d'un veí de Segur de Calafell que ha caigut del balcó d'un tercer pis. A banda d'aquesta, arbres i tendals arrencats, semàfors caiguts, plaques de teulades desplaçades o mobiliari urbà desplaçat han conformat bona part de les incidències. Font ha considerat que el millor consell en un dia de vent com el d'avui és no sortir de casa si es pot evitar. Però en tant que molta gent no ho pot fer, ha recomanat que s'eviti "passar per zones on hi ha arbres, bastides, mobiliari urbà o pels passeigs marítims". També ha demanat, en cas que es detecti qualsevol element a punt de caure, que es truqui al 112. "Hem d'evitar accions com recollir tendals a punt de caure que sense adonar-nos-en fan que ens estiguem jugant la vida com malauradament ha passat avui a Segur de Calafell", ha lamentat. La mort del veí de Segur de Calafell ha estat la incidència més destacada d'un episodi que, per la resta, ha causat caigudes d'arbres i murs, ha arrencat tendals i elements mòbils de façanes i de mobiliari urbà, s'ha endut plaques de teulada o ha tombat semàfors i motos aparcades a la via pública. A banda del fet luctuós de Segur de Calafell, no ha calgut lamentar altres danys personals de consideració. Finalment, pel que fa al fenomen meteorològic, Font ha explicat que la previsió és que cap al vespre disminueixi. "Quedarà només residual a cotes mitges i altes i per tant en aquestes zones tan poblades del litoral que hi estan poc acostumades i són tan vulnerables, anirà desapareixent".

Summary: L'episodi de vent ha comportat fins ara més d'un miler de trucades al telèfon 112


La biòpsia líquida permet detectar, amb un anàlisis de sang, precoçment  un tumor  i per tant, facilitar-ne el tractament. Per conèixer, però,  els efectes d'aquesta detecció precoç, el doctor Josep Baselga aposta per crear un consorci de cribratge a Catalunya que permeti fer estudis poblacionals i creu que Catalunya ho podrà fer d'aquí a dos anys gràcies al sistema sanitari unificat, Assegura que és una ''oportunitat històrica''. Baselga ho ha assegurat en una conversa amb el conseller de Salut, Antoni Comín, on han defensat l'excel·lència del sistema de recerca català tot i que han fixat, entre els principals reptes de futur, la necessitat de caçar talent i millorar el mecenatge.

Summary: Baselga creu que Catalunya tindrà ''l'oportunitat històrica'' de  fer estudis poblacionals amb biòpsia líquida el 2018


L'Espai Thyssen de Sant Feliu de Guíxols (Baix Empordà) ha presentat aquets divendres la nova exposició temporal, la setena que acull l'espai del Monestir. La mostra, titulada 'Natura en evolució. De Van Goyen a Pissarro i Sacharoff', fa un recorregut pel paisatge al llarg de quatre segles, amb artistes europeus i americans alhora que estableix un diàleg amb autors catalans de la col·lecció Carmen Thyssen. De fet, aquesta és la mostra amb una major presència d'artistes catalans, 18 de les 57 obres que es presenten en total. Arrenca amb la pintura flamenca de Jan van Goyen del segle XVII i el naixement del paisatge com a gènere i després transita pel naturalisme, l'impressionisme i acaba amb una selecció d'obres del segle XX on es posa de relleu la pintura de paisatge catalana. Durant l'acte, que ha comptat amb la presència de la baronessa, s'ha anunciat que la Diputació aportarà 1,2 MEUR al futur museu Thyssen i que la setmana vinent sortirà a licitació la redacció del projecte executiu. Es manté l'obertura del nou espai per al segon semestre del 2020. Al llarg de les vuit sales de l'Espai Thyssen de Sant Feliu de Guíxols (Baix Empordà), el visitant podrà copsar l'evolució del paisatge de la mà de pintors de quatre segles diferents, americans i europeus. El que es proposa és una experiència "sensorial i sensitiva", segons paraules de la comissària, Pilar Giró, amb diferents formes d'interpretar i mostrar l'entorn i el  seu vincle amb l'ésser humà. La natura dominada, la colonitzada i la natura sublim són els tres tipus de paisatges que es troben en aquesta mostra.  L'exposició arrenca amb la pintura holandesa amb 'Paisatge fluvial amb transbordador i cabanyes' de mitjans del segle XVII. Es tracta d'una obra de Van Goyen, un dels principals representants del segle d'or del paisatgisme holandès. Comença aquí la percepció de la natura afable , d'indrets identificables i fins i tot testimonis de la història amb la presència de ruïnes grecoromanes com 'Paisatge amb ruïna, port i soldats' atribuït a Rosa Salvatore.  I de la pintura realista es passa a nous corrents com ara l'impressionisme, amb Pissarro com a principal exemple ('El camp de cols, Pointose') que aporta una "visió més analítica i científica" amb aspectes com l'impacte de la llum, assenyala Giró.  Seguidament, arriben les avantguardes amb les noves interpretacions de la natura a través d'obres com 'Paimpol' de Paul Signac o Raoul Dufy amb 'La petita palmera'.  I ja a l'última part, s'inclou una selecció d'obres del segle XX on es posa de relleu la pintura de paisatge catalana d'aquest període, amb noms com Gabriel Amat, Josep Puigdengolas, Laureà Barrau o Eliseu Meifrèn, entre d'altres. A Catalunya també es va viure una evolució: des de la natura estètica del segle XX fins a un mar que primer es tracta com un entorn de treball, la pesca i els mariners, per després esdevenir un espai de gaudi i vacances.  L'última sala és un homenatge a la pintura russa Olga Sacharoff que a partir del 1940 es va instal·lar a Barcelona. La protatogonista de l'espai és l'obra 'La colla' de grans dimensions cedida pel Museu Nacional d'Art de Catalunya (MNAC). En ella, es plasma una trobada social on hi ha representats alguns dels pintors que formen part de la col·lecció Thyssen. "Vam pensar que seria divertit que el visitant veiés com eren aquests autors", ha afegit la comissària.  La nova exposició temporal es podrà veure fins al 14 d'octubre i compta amb un total de 57 obres. D'aquestes, 18 són d'artistes catalans i 23 són quadres que s'exposen per primer cop des que formen part de la col·lecció Carmen Thyssen. A banda de la col·lecció privada, algunes també provenen del museu que la baronessa té a Madrid i a Màlaga.  La Diputació aportarà 1,2 milions d'euros per al futur museu  Durant la inauguració s'ha comptat amb la presència de la baronessa juntament amb d'altres autoritats com el president de la Diputació de Girona, Pere Vila, i l'alcalde de la ciutat, Carles Motas. Aquest últim ha explicat que el projecte del nou museu segueix endavant i ha avançat que la setmana vinent es licitarà la redacció del projecte executiu on es definirà com serà el nou edifici que s'aixecarà i que enllaçarà amb la primera planta del monestir. També inclourà l'espai dels jardins adquirits l'any passat pel consistori. La modificació de la Llei d'arquitectura i les excavacions arqueològiques que s'han hagut de fer a la zona i que van acabar fa un parell de mesos han endarrerit la licitació.  Dels 7 MEUR que calculen que costarà en total, la Diputació de Girona n'aportarà 1,2 milions d'euros (MEUR) en tres anys (del 2019 fins al 2021) amb la idea que puguin entrar també al projecte la Generalitat i el govern espanyol. "Confiem que els nous governs, amb qui esperem dialogar, s'afegeixin a aquest projecte que és de país", ha afirmat el batlle, tot subratllant que serà un revulsiu per a la cultura i el turisme de la zona. El projecte "és un somni fet realitat", ha afegit Motas, que ha assegurat que "el finançament està garantit" a nivell municipal però que entenen que també ha de comptar amb el suport de la resta d'administracions.  Per la seva banda, Carmen Thyssen-Bornemisza ha afirmat sentir-se "molt orgullosa" del futur museu en una zona, ha dit, que "adora" per ser "un espai únic al món" per la bellesa del paisatge i el bon clima. La previsió és que el nou museu obri portes el segon semestre del 2020 i s'hi traslladin les prop de 140 obres que la baronessa va acordar cedir a l'Ajuntament per un període de 20 anys.

Summary: L'Espai Thyssen mostra l'evolució del paisatge al llarg de quatre segles, des de Van Goyen a Pissarro i fins a Sacharoff


El líder de Podem, Pablo Iglesias, s’ha mostrat convençut aquest dimarts que la seva formació i ERC treballaran conjuntament en la lluita contra la corrupció, per la democràcia i pel dret a decidir del poble de Catalunya. “Estic caminarem junts per fer que els catalans i les catalanes puguin decidir en llibertat i amb garanties el seu propi futur”, ha assegurat Iglesias durant el seu torn de rèplica al portaveu d’ERC al Congrés, Joan tardà, durant el debat sobre la moció de censura a Mariano Rajoy. El candidat a la presidència del govern espanyol ha qualificat els diputats d’ERC de “demòcrates” i de “gent decent” tot i que alguns grups de la cambra baixa els hagin “criminalitzat” i definit “d’extremistes”. Així mateix, Iglesias ha advertit el Partit Popular que “els trobaran al davant” si tenen “la temptació d’utilitzar Catalunya per tapar els seus casos de corrupció a costa dels drets civils, llibertats i de les institucions catalanes”. “Farem tot el possible per convèncer el PSOE perquè també se situï al davant perquè serà un atemptat contra la democràcia”, ha sentenciat. Finalment, el secretari general de Podem ha reconegut haver-se emocionat per la intervenció de Joan Tardà, que ha qualificat “d’intervenció d’alçada” i ha assegurat que té moltes raons per les quals no vol que Catalunya marxi d’Espanya, entre les quals que no vol perdre diputats del nivell del portaveu d’ERC a la cambra baixa.

Summary: Iglesias a Tardà: “Caminarem junts per fer que els catalans puguin decidir en llibertat i amb garanties el seu futur”


La vaga d'estudiants convocada pel SEPC en contra del decret 3+2 ha aturat les classes a les facultats d'Educació i Dret de la Universitat de Girona (UdG). En el cas de Lletres, hi ha hagut classe a primera hora però s'han interromput quan han començat els actes de la vaga de mutu acord amb els professors. Al migdia, més de 500 estudiants universitaris i també d'instituts s'han manifestat per Girona en contra del decret per reduir a tres anys els graus i fer màsters de dos anys. Els joves han tallat el trànsit a l'avinguda Jaume I i han cridat proclames en favor de la universitat pública i en contra del capitalisme. La protesta ha estat pacífica i només han enganxat cartells a la seu de la Generalitat i la subdelegació de l'Estat, i també han llençat ous contra una entitat bancària.

Summary: La vaga atura les classes a les facultats de Lletres, Educació i Dret de la Universitat de Girona